Han har spillet over 250 kampe i AaB-trøjen og var i 2014 med til at vinde både det danske mesterskab og pokalturneringen med den nordjyske klub, men søndag eftermiddag er det iført Silkeborg IF's trøje, at Kasper Kusk er tilbage på Aalborg Portland Park. - Jeg glæder mig selvfølgelig helt vildt, og det bliver sjovt at møde dem gamle drenge, siger offensivspilleren til TV2 Nord. Kasper Kusk, som fylder 31 i næste uge, skiftede i august fra AaB til Silkeborg. Søndag møder de to klubber hinanden i nordjydernes sidste hjemmekamp før en længere VM- og vinterpause. Skiftet til Silkeborg, som trænes af den tidligere AaB-cheftræner Kent Nielsen, har været en succes for Kasper Kusk. I otte Superliga-kampe for østjyderne står han noteret for et mål og fem assists. - Det har været en god start. Det er et nemt hold at spille på, fordi det er en masse unge drenge, som elsker at spille fodbold, og der er ikke de samme forventninger og det samme pres, som der er i AaB, mener Kasper Kusk. Håber på god modtagelse Søndagens kamp indleder Kasper Kusk på bænken. Han fik næsten fuld spilletid, da Silkeborg i torsdags blev slået ud af Conference League efter et 2-0-nederlag til belgiske Anderlecht. Dermed bliver det altså højst som indskifter, at han kan gøre en forskel i søndagens kamp på hans mangeårige hjemmebane i Aalborg. Hvordan tror du, AaB-fansene tager imod dig? - De tager forhåbentlig godt imod mig. Jeg synes, jeg har gjort meget for dem, og de har selvfølgelig også gjort meget for mig. Det har været en god tid, vi har haft sammen, men nogle gange har man behov for at komme et nyt sted hen, siger Kasper Kusk. Se interviewet med Kasper Kusk her:
Kasper Kusk er søndag tilbage på stadion i Aalborg - iført Silkeborg IF's trøje.